Nwomasua mu wɔ dwumadzi etsitsir ebien: adzesua na adzekyerɛ. Mpɛn pii no, adzekyerɛ no yɛ dwuma tsitsir a mpɛn dodowara no akyerɛkyerɛfo na wodzi. Na adzesua no dze, akyerɛkyerɛfo na esuafo nyina fa mu bi. Esuafo fa adzesua no mu kɛsenara sen akyerɛkyerɛfo. Na nyimpa biara n’abrabɔ mu no, adzesua nnyɛ adze a otum yi no akwa ma ɔyɛ yie. Nhwehwɛmu da no edzi dɛ ofi nyimpa n’awoober mu kɛpem no wuber mu no, dza ɔto no wɔ ber no ntamu wɔ asaase yi do biara yɛ adzesua.
Akwan ahorow pii na nyimpa nam do sua adze wɔ abrabɔ mu. Yɛnam dza wɔahyɛ da akyerɛ hɛn do sua adze. Yɛnam setsie do so sua adze. Yɛnam ahwɛe do sua adze. Yesua adze ber a hɛn enyi da dza yɛreyɛ no ho na dɛmara so na yesua adze ber mpo a hɛn adwen nnda anaa yennyim dɛ dza ɔrokɔ nye no. Nokwar nye dɛ yɛnam kwan a odzi ewiei wɔ kakra a mabobɔ yi do sua adze pii a no mu dodowara tum sesa su ber hɛn adwen nnda. Iyi na ɔma modwen dɛ akyerɛkyerɛfo nam akwan bi do rekyerɛ esuafo prɔwee na kɛtɛasehyɛ.
Etoto wo nhyehyɛɛ dɛnara a, esuafo wie esuafo dɛ wobosua kwan fofor a wɔbɛfa do ewia wɔ nsɔhwɛber mu. Iyi yɛ adze a yɛtse no ber biara yɛtse bi wɔ Esuafo nsɔhwɛ ne kyerɛw mu: dɛ ɔyɛ BECE, WASSCE anaa nsɔhwɛ kɛse anaa kumaa biara a esuafo nya no ntsenamu kyerɛw. Wotum dze nkrataa a akyerɛw wowɔ mu kɔ nsɔhwɛ bea hɔ. Wotum so kyerɛkyerɛw hɔnara hɔnho ndzɛmba binom mu dze kɛkyerɛw hɔn nsɔhwɛ ahorow. Nsɔhwɛ mu adzewia na nsisi a ɔtse dɛm yi mu dza ɔyɛ nwanwa nye akyerɛkyerɛfo a wɔkyerɛkyerɛw nsɔhwɛ nsɛmbisa no nyiano kɛma esuafo no wɔ hɔn nsɔhwɛ dan mu no.
Akyerɛkyerɛfo ho ndzɛmba a esuafo sua no dɔɔ so sen dza wɔhyɛ da kyerɛ hɔn. Akyerɛkyerɛfo na skuul ahwɛdofo binom gyegye mbofra binom na hɔn awofo hɔ sika a binom mpo tum hyɛ esuafo no bɔ dɛ wɔbɔboa hɔn wɔ nsɔhwɛ no ne nkyerɛwee mu. Dɛm yi rokɔ do a, esuafo no hu na wosua fa no dɛ ebɛgye hɔ sika ansaana ayɛ biribi a ɔyɛ w’asɛdze na w’asodzii na wotua wo ho kaw dɛ yɛ no ama no nnyɛ adzebɔn. Na ɔwo so rutua biribi dze ahwehwɛ obi hɔ enyim pa ɔmmfa mbra mu a, no so nnyɛ adzebɔn. Mbofra yi nyinyin bɛyɛ mpanyimfo wɔ ndwumakuw na ɔman mu a, wonnhu ɔhaw a ɔwɔ iyinom ne yɛ ho osiandɛ akyerɛkyerɛfo wɔkyerɛ hɔn dɛ ɔnnyɛ no nam ndzeyɛɛ do kyerɛ hɔn dɛ oye.
Ɔwɔ mu dɛ kyerɛkyerɛnyi biara no botae nye dɛ n’esuafo bɛkyerɛw hɔn nsɔhwɛ na woetwa no yie. Na nnyɛ kwan a ɔwɔ dɛ wɔfa do nye no, akyerɛkyerɛfo binom akyerɛ adze ma hɔn esuafo etwa a wɔammfa dɛm krɔno kwan no do. Wɔhwɛe kyerɛɛ hɔn adze yie na wɔboaa esuafo ma wosuaa adze so yie. Na ɔnam dɛm kwan no do siesiee esuafo maa nsɔhwɛ no. Dɛm ntsi, wonnhia dɛ wosiesie nsɔhwɛ ma esuafo no. Akyerɛkyerɛfo nkaa nya dɛm nhwɛdo yi mu nhunii yie dze dzi dwuma na skuul mpanyimfo hwɛ adzesua na adzekyerɛ kɔ yie ma awofo so hwɛ dɛ hɔn mba sua adze mbrɛ ɔsɛ a, krɔnobɔ wɔ nsɔhwɛ mu no bɔkɔ famu.
Mfe kakra nye yi a wɔkyekyer akyerɛkyerɛfo a wohu hɔn dɛ woridzi dɛm dwuma. Dza yɛtse ara nye dɛ wɔakyer hɔn yennhu dza wɔdze yɛ hɔn ekyir no. Krɔnobɔ dɛm yi kɔ do na yennhu nsunsuando papa biara a ɔba hɔn a wodzi dwuma a ɔtse dɛm no do, afofor mmfa mu adzesua biara. Emi mususu dɛ nkyɛ kyerɛkyerɛnyi anaa nwomasuanyi biara a nsa bɛka no dɛm kwan no do biara nhwer n’edwuma na wɔma ɔnkɔtwer aban no kokomu kakra. Iyi bɛma akyerɛlyerɛfo nkaa wɔka ho no ada hɔnho do, na wɔatwe hɔnho efifi ho.
